Is é is príomhchuspóir do staidreamh Eorpach faoi chlár an mhargaidh aonair staidreamh ardcháilíochta a sholáthar chun tacú le beartais Eorpacha. Faoin gclár sin, ceann amháin de thrí réimse chun staitisticí a bhailiú is ea staidreamh comhshaoil agus talmhaíochta. Tá gá freisin le sonraí tráthúla agus ábhartha i gcomhair an chomhbheartais thalmhaíochta (CBT).

Ní mór staitisticí a bheith iontaofa ardcháilíochta le go mbeidh lucht ceaptha beartais, gnólachtaí agus an pobal i gcoitinne in ann cinntí a dhéanamh a bhfuil údar cuí leo agus atá bunaithe ar fhianaise.

De réir Airteagal 13(7) de Rialachán (AE) 2018/1091, is don Chiste Eorpach um Ráthaíocht Talmhaíochta ba cheart an ranníocaíocht airgeadais ón Aontas le haghaidh na ndeontas dá dtagraítear i mír 2 d’Airteagal 13 a sholáthar agus é sin a dhéanamh faoi phointe (d) d’Airteagal 4(2) de Rialachán (AE) Uimh. 1306/2013 nó faoin Rialachán maidir leis an gcomhbheartas talmhaíochta a mhaoiniú, a bhainistiú agus faireachán a dhéanamh air agus lena n‑aisghairtear Rialachán (AE) Uimh. 1306/2013.

Gheobhaidh na Ballstáit ranníocaíocht uasta airgeadais de 75 % de na costais incháilithe ón Aontas (faoi réir uasmhéideanna sainithe arna sonrú in Airteagal 13(4) agus (5) de Rialachán (AE) 2018/1091) i dtreo an chostais a bhaineann le suirbhéanna a dhéanamh. Is faoi fhorálacha CAI ba cheart an méid don tréimhse i ndiaidh 2020 a shocrú.

Le Rialachán (AE) 2018/1091 bunaítear an t‑imchlúdach airgeadais (i.e. an leithdháileadh buiséid) ar feadh ré iomlán an chreata airgeadais ilbhliantúil (CAI) ábhartha. Áirítear leis foráil maidir le buiséad bailithe sonraí a bhunú i gcomhair na suirbhéanna a bheidh le déanamh in 2023 agus 2026. Luaitear in Airteagal 14 de, tar éis dháta theacht i bhfeidhm do CAI 2021-2027, go socróidh Parlaimint na hEorpa agus an Chomhairle, ar thogra ón gCoimisiún, an méid le haghaidh na tréimhse i ndiaidh 2020.

·Comhaontú Glas don Eoraip leis na straitéisí foluiteacha ‘ón bhfeirm go dtí an forc’ agus bithéagsúlachta, agus

·geilleagar a fhóireann do dhaoine

trí shonraí níos fearr a sholáthar chun measúnú a dhéanamh ar inbhuanaitheacht na hearnála a chumhdóidh an comhshaol, daoine, réigiúin agus an geilleagar. Féadfaidh staidreamh talmhaíochta a bheith úsáideach i gcás thosaíochtaí eile an Aontais nó na mBallstát a bhfuil tionchar acu ar an talmhaíocht nó ar an bhforbairt tuaithe nó a bhfuil tionchar ag an talmhaíocht nó ag an bhforbairt tuaithe ar na tosaíochtaí sin.

Tá faisnéis staidrimh ardcháilíochta inchomparáide iontaofa faoin staid eacnamaíoch, shóisialta, chríochach agus chomhshaoil san Aontas de dhíth chun tacú le beartais an Aontais. Is féidir le staidreamh Eorpach cabhrú leis an bpobal i gcoitinne an próiseas daonlathach a thuiscint agus páirt a ghlacadh sa phróiseas sin agus díospóireacht a dhéanamh ar staid reatha agus ar thodhchaí an Aontais. Maidir leis an staidreamh talmhaíochta, tá béim ar shonraí tráthúla ábhartha a sholáthar chun freastal ar riachtanais an Chomhbheartais Talmhaíochta, an chomhbheartais iascaigh agus beartais eile a bhaineann leis an gcomhshaol, le slándáil bia agus le leas ainmhithe.

Leis an staidreamh talmhaíochta, soláthraítear fianaise ardcháilíochta chun an comhbheartas talmhaíochta a chur chun feidhme agus chun faireachán a dhéanamh air. Is spreagthóir tábhachtach é an comhbheartas talmhaíochta le haghaidh post agus fás cliste, inbhuanaithe agus cuimsitheach san Aontas. Tá sé d’aidhm ag an mbeartas forbartha tuaithe - ar beartas é atá ina dhlúthchuid den chomhbheartas talmhaíochta - iomaíochas agus inbhuanaitheacht an táirgthe talmhaíochta a fheabhsú agus é sin de bhreis ar na cuspóirí sóisialta atá aige. Is breis agus 37 % de bhuiséad iomlán an Aontais faoi CAI 2014-2020 a bhí sa chomhbheartas talmhaíochta.

Ina theannta sin, is mó an gá atá leis an staidreamh talmhaíochta le haghaidh bheartais thábhachtacha eile an Aontais, cuir i gcás an Comhaontú Glas don Eoraip, beartais don chomhshaol agus don athrú aeráide, agus na beartais thrádála, shóisialta agus réigiúnacha.

2.BUNÚS DLÍ, COIMHDEACHT AGUS COMHRÉIREACHT

•Bunús dlí

Is é Airteagal 338 den Chonradh ar Fheidhmiú an Aontais Eorpaigh (CFAE) an bunús dlí atá faoin staidreamh Eorpach. Ag gníomhú dóibh i gcomhréir leis an ngnáthnós imeachta reachtach, glacann Parlaimint na hEorpa agus an Chomhairle bearta maidir le staidreamh a tháirgeadh, i gcás inar gá sin, ionas go ndéanfaidh an tAontas a ról a chomhlíonadh. In Airteagal 338 leagtar amach na ceanglais maidir le staidreamh Eorpach, agus sonraítear nach mór caighdeáin neamhchlaontachta, iontaofachta, oibiachtúlachta, neamhspleáchais eolaíochta, costéifeachtúlachta agus rúndachta staidrimh a chomhlíonadh. Le Rialachán (CE) Uimh. 223/2009 ó Pharlaimint na hEorpa agus ón gComhairle bunaítear creat dlíthiúil chun staidreamh Eorpach a fhorbairt, a tháirgeadh agus a scaipeadh.

•Coimhdeacht (maidir le hinniúlacht neamheisiach)

Tá feidhm ag prionsabal na coimhdeachta ós rud é nach dtagann an togra faoi inniúlacht eisiach an Aontais. Leis an gCóras Staidrimh Eorpach (CSE) cuirtear bonneagar maidir le faisnéis staidrimh ar fáil. Tá an córas ceaptha chun freastal ar riachtanais úsáideoirí iomadúla agus chun tacú leis an bpróiseas cinnteoireachta i sochaithe daonlathacha. Dréachtaíodh an togra le haghaidh an Rialacháin seo chun príomhghníomhaíochtaí chomhpháirtithe an Chórais Staidrimh Eorpaigh a chosaint agus, ag an am céanna, chun cáilíocht agus inchomparáideacht an staidrimh talmhaíochta a áirithiú agus a chinntiú.

Áirítear ar na príomhchritéir le haghaidh na sonraí staidrimh an chomhsheasmhacht agus an inchomparáideacht. Ní féidir leis na Ballstáit comhsheasmhacht agus inchomparáideacht a bhaint amach mar is gá gan creat Eorpach soiléir a bheith ann, i.e. reachtaíocht de chuid an Aontais lena leagtar amach coincheapa comhchoiteanna staidrimh, formáidí tuairiscithe agus ceanglais cháilíochta. Tá tábhacht ar leith ag baint leis an gceanglas inchomparáideachta maidir le staidreamh talmhaíochta mar gheall ar an gcomhbheartas talmhaíochta.

Ní féidir na cuspóirí a bhaint amach ina n‑iomláine más ar a chonlán féin atá gach Ballstát ag gníomhú faoi seach. Is éifeachtaí a bheadh an ghníomhaíocht a dhéanfaí ar leibhéal an Aontais, í ar bhonn gníomh dlíthiúil de chuid an Aontais lena n‑áirithítear inchomparáideacht na faisnéise staidrimh sna réimsí staidrimh a chumhdaítear leis an ngníomh atá beartaithe. Idir an dá linn, is fearr gurb iad na Ballstáit a dhéanfaidh na sonraí a bhailiú.

•Comhréireacht

Comhlíonann an togra prionsabal na comhréireachta i bhfianaise an méid seo a leanas:

Déanfar cáilíocht agus inchomparáideacht an staidrimh talmhaíochta Eorpaigh a bhailítear agus a thiomsaítear a áirithiú trí na prionsabail chéanna a chur i bhfeidhm ar fud na mBallstát. Ar an dul céanna, áiritheofar go mbeidh an staidreamh talmhaíochta Eorpach fós ábhartha agus go ndéanfar é a oiriúnú chun freagairt do riachtanais na n‑úsáideoirí. A bhuí leis an Rialachán, beifear in ann staidreamh a tháirgeadh ar bhonn níos costéifeachtúla agus ag an am céanna sainiúlachtaí chórais na mBallstát á n‑urramú.

I gcomhréir le prionsabal na comhréireachta, ní bhaineann an Rialachán atá beartaithe ach leis an íosmhéid a theastaíonn chun a chuspóir a bhaint amach agus ní théann sé thar an méid atá riachtanach don chuspóir sin.

•An rogha ionstraime

An ionstraim atá beartaithe: Rialachán.